Nafarroako Parlamentuko Mahaiak, 2020ko urtarrilaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Laura Aznal Sagasti andreak aurkeztutako galdera, Nafarroako Gobernua N-121-A errepideko tarte gatazkatsuenetan bide-segurtasuna hobetzeko neurriak hartzera premiatzen duen erabakia betetzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2020ko urtarrilaren 20an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako foru parlamentari Laura Aznal Sagasti andreak, Legebiltzarreko Erregelamenduan ezarritakoaren babesean, honako galdera hau aurkezten du, Lurralde Kohesiorako kontseilari Bernardo Ciriza jaunak Osoko Bilkuran ahoz erantzun dezan:

Nafarroako Parlamentuko Aldizkari Ofizialak 2019ko urriaren 23an argitaratu zuen Nafarroako Parlamentuko Osoko Bilkurak 2019ko urriaren 17an onetsitako honako erabaki hau: Nafarroako Gobernua premiatzen da zenbait neurri har ditzan, N-121-A errepidean istripu gehien egoten diren tarteen bide-segurtasuna hobetzeko. Hauxe da haren testua:

“Nafarroako Parlamentuak Nafarroako Gobernua premiatzen du:

– Zenbait neurri har ditzan, istripu gehien gertatzen diren bide-sareko tarteetan bide-segurtasuna hobetzera bideratuak. Hartara, aztertuko du N-121-A errepidea bihurtzeko proiektuan ehizarako itxiturak paratzea eta faunarako igarobideak (ekoduktuak) eraikitzea, animalia-harrapatzeak eragindako trafikoko istripuak saihesteaz gain, animaliak salbatzen laguntzen baitute.

– Zehatz dezan noiz hasiko diren aurreikusita dituen egokitze-lanak”.

Aurkeztutako alegazioei departamentua ematen ari zaien erantzunetan ez da aintzat hartzen faunarentzako biaduktuak edo pasabideak eraikitzearen auzia, eta oraindik ez zaie erantzunik eman udalek herrietako sarbideak direla-eta aurkeztutako alegazioei.

Horregatik guztiagatik, parlamentari naizen honek hauxe galdetzen dut:

Zergatik ez dira aintzat hartzen ez Nafarroako Parlamentuak aho batez onetsitako erabakia ez ekoduktoak eraikitzeari buruzko alegazioak? Noiz eta zer erantzunen zaie herrietako sarbideei eta horien arriskugarritasunari buruzko alegazioei?

Iruñean, 2020ko urtarrilaren 16an

Foru parlamentaria: Laura Aznal Sagasti